CELEX: 52020PC0177
Language: el
Date: 2020-04-29
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΕ) 2017/352, ώστε να μπορούν οι διαχειριστικοί φορείς ή οι αρμόδιες αρχές να παρέχουν ευελιξία όσον αφορά την είσπραξη τελών λιμενικών υποδομών στο πλαίσιο της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 29.4.2020
            COM(2020) 177 final
            2020/0067(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για την τροποποίηση του κανονισμού (ΕΕ) 2017/352, ώστε να μπορούν οι διαχειριστικοί φορείς ή οι αρμόδιες αρχές να παρέχουν ευελιξία όσον αφορά την είσπραξη τελών λιμενικών υποδομών στο πλαίσιο της έξαρσης της νόσου COVID-19 
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Ο κανονισμός (ΕΕ) 2017/352 του Ευρωπαϊκού Κοινοβουλίου και του Συμβουλίου, της 15ης Φεβρουαρίου 2017, θεσπίζει πλαίσιο για την παροχή λιμενικών υπηρεσιών και κοινούς κανόνες για τη χρηματοοικονομική διαφάνεια των λιμένων
                     1
                   [στο εξής: κανονισμός (ΕΕ) 2017/352]. Σύμφωνα με το άρθρο 13 του εν λόγω κανονισμού, τα κράτη μέλη απαιτείται να διασφαλίζουν την είσπραξη τέλους λιμενικών υποδομών.
               
               
                  Η έξαρση της νόσου COVID-19 έχει σοβαρές επιπτώσεις στις θαλάσσιες μεταφορές και στην οικονομική βιωσιμότητα των φορέων εκμετάλλευσης. Επομένως, η αναστολή ή αναβολή της καταβολής τελών λιμενικών υποδομών μπορεί να βοηθήσει τους φορείς εκμετάλλευσης πλοίων υπό τις παρούσες έκτακτες περιστάσεις.
               
            
            
               Σύμφωνα με το άρθρο 13 παράγραφος 1 του κανονισμού (ΕΕ) 2017/352, τα κράτη μέλη απαιτείται να διασφαλίζουν την είσπραξη τέλους λιμενικών υποδομών. 
            
            
               Τα τέλη λιμενικών υποδομών ορίζονται στο άρθρο 2 σημείο 9 του κανονισμού (ΕΕ) 2017/352 ως «τα τέλη που εισπράττονται για το άμεσο ή έμμεσο όφελος του διαχειριστικού φορέα του λιμένα ή της αρμόδιας αρχής, για τη χρήση υποδομών, εγκαταστάσεων και υπηρεσιών, συμπεριλαμβανομένων των πλωτών οδών πρόσβασης στον εν λόγω λιμένα, καθώς και της πρόσβασης στις υπηρεσίες διακίνησης επιβατών και φορτίου, εξαιρουμένων όμως τελών μίσθωσης γης και τελών ισοδύναμου αποτελέσματος».
            
            
               Ο διαχειριστικός φορέας του λιμένα ή η αρμόδια αρχή εισπράττει τα τέλη λιμενικών υποδομών από τους χρήστες του λιμένα, δηλαδή τους πλοιοκτήτες ή τους φορείς εκμετάλλευσης πλοίων.
            
            
               Το άρθρο 13 παράγραφος 4 του κανονισμού (ΕΕ) 2017/352 προβλέπει ότι τα τέλη λιμενικών υποδομών ενδέχεται να διαφέρουν, μεταξύ άλλων, για ορισμένες κατηγορίες χρηστών, δεν επιτρέπει όμως σε διαχειριστικό φορέα λιμένα ή σε αρμόδια αρχή την απαλλαγή από την καταβολή, την αναστολή, τη μείωση ή την αναβολή της καταβολής των τελών λιμενικών υποδομών για όλους τους χρήστες του λιμένα.
            
            
               Η νέα μεταβατική διάταξη θα παρέχει στα κράτη μέλη τη δυνατότητα να επιτρέπουν σε διαχειριστικούς φορείς λιμένα ή σε αρμόδιες αρχές να αποφασίζουν κατά πόσον θα:
            
            
               –απαλλάσσουν από την καταβολή (ανέχονται, δηλαδή δεν απαιτούν την καταβολή)· ή 
            
            
               –αναστέλλουν (παγώνουν ή θέτουν σε αναμονή την καταβολή για ορισμένο χρονικό διάστημα)· ή 
            
            
               –μειώνουν (το ύψος της καταβολής)· ή
            
            
               –αναβάλλουν (απαιτούν την καταβολή σε μεταγενέστερο χρονικό σημείο) την καταβολή των τελών λιμενικών υποδομών.
            
            
               Δεδομένου ότι είναι αβέβαιο πόσο θα διαρκέσουν οι επιπτώσεις της έξαρσης της νόσου COVID-19 στις θαλάσσιες μεταφορές και προκειμένου να παρασχεθεί επαρκής ευελιξία στον κλάδο, η νέα μεταβατική διάταξη θα εφαρμόζεται σε τέλη λιμενικών υποδομών που οφείλονται για την περίοδο από 1ης Μαρτίου 2020 έως 31 Δεκεμβρίου 2020.
            
            
               Το άρθρο 13 παράγραφος 5 του κανονισμού (ΕΕ) 2017/352 προβλέπει τα εξής: «Ο διαχειριστικός φορέας του λιμένα ή η αρμόδια αρχή εξασφαλίζει ότι οι χρήστες των λιμενικών υποδομών ενημερώνονται για τυχόν αλλαγές στη φύση ή το επίπεδο των τελών λιμενικών υποδομών τουλάχιστον δύο μήνες πριν την ημερομηνία έναρξης ισχύος των εν λόγω αλλαγών».
            
            
               Η απαίτηση προειδοποίησης πριν «τουλάχιστον δύο μήνες» θα πρέπει να μην εφαρμόζεται σε έκτακτες περιστάσεις, όπως η τρέχουσα κρίση του κορονοϊού. Ως εκ τούτου, η προτεινόμενη τροποποίηση παρέχει σε διαχειριστικούς φορείς λιμένα ή σε αρμόδιες αρχές τη δυνατότητα να παρεκκλίνουν από την προειδοποίηση πριν «τουλάχιστον δύο μήνες» σε έκτακτες περιστάσεις και να προειδοποιούν εντός συντομότερου χρονικού διαστήματος, το οποίο θα καθορίζεται από τον διαχειριστικό φορέα του λιμένα ή την αρμόδια αρχή.
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Ο κανονισμός (ΕΕ) 2017/352 δεν προβλέπει τη δυνατότητα απαλλαγής από την καταβολή, αναστολής, μείωσης ή αναβολής της καταβολής τελών λιμενικών υποδομών σε έκτακτες περιστάσεις, όπως οι συνέπειες της έξαρσης της νόσου COVID-19. Ο κανονισμός θα πρέπει, επομένως, να τροποποιηθεί, ώστε να καταστεί δυνατός ο μετριασμός των επιπτώσεων της τρέχουσας κρίσης και να υπάρξει ασφάλεια δικαίου για τα κράτη μέλη, τις αρμόδιες αρχές τους και τους ιδιώτες.
               
            
         
         
            
               •Συνέπεια με άλλες πολιτικές της Ένωσης
            
            
               
                  Η εύρυθμη λειτουργία των θαλάσσιων μεταφορών εξαρτάται από τις οικονομικές επιδόσεις των φορέων εκμετάλλευσης πλοίων. Οι αρνητικές οικονομικές συνέπειες της τρέχουσας έξαρσης της νόσου COVID-19 για τους φορείς εκμετάλλευσης πλοίων θα επηρεάσουν την οικονομική ευρωστία των εν λόγω φορέων εκμετάλλευσης και συνεπάγονται σοβαρές αρνητικές επιπτώσεις για το σύστημα μεταφορών και την οικονομία συνολικά. Η τροποποίηση του κανονισμού (ΕΕ) 2017/352 για να δοθεί στα κράτη μέλη η δυνατότητα να παρέχουν σε διαχειριστικούς φορείς λιμένα ή σε αρμόδιες αρχές την ευελιξία να αποφασίζουν την απαλλαγή από την καταβολή, την αναστολή, τη μείωση ή την αναβολή της καταβολής τελών λιμενικών υποδομών μπορεί να συμβάλει στην αντιμετώπιση αυτού του προβλήματος. Τα κράτη μέλη θα πρέπει να διασφαλίζουν τη συμμόρφωση των λαμβανόμενων μέτρων με τους κανόνες για τις κρατικές ενισχύσεις.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η παρούσα πρωτοβουλία βασίζεται στο άρθρο 100 παράγραφος 2 της Συνθήκης για τη λειτουργία της Ευρωπαϊκής Ένωσης. Η εν λόγω διάταξη επιτρέπει την έκδοση όλων των ενδεδειγμένων διατάξεων για τις θαλάσσιες μεταφορές και έχει ήδη χρησιμεύσει ως βάση για την έκδοση του κανονισμού (ΕΕ) 2017/352. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Οι στόχοι της πρότασης δεν είναι δυνατόν να επιτευχθούν ικανοποιητικά από τα κράτη μέλη για τους εξής λόγους. Ο κανονισμός (ΕΕ) 2017/352 δεν δίνει τη δυνατότητα στα κράτη μέλη, για λόγους όπως οι προαναφερόμενοι, να επιτρέπουν σε λιμένες να απαλλάσσουν από την καταβολή, να αναστέλλουν, να μειώνουν ή να αναβάλλουν την καταβολή τελών λιμενικών υποδομών. Ο στόχος αυτός μπορεί να επιτευχθεί μόνο με τροποποίηση του κανονισμού.
               
            
            
               •Αναλογικότητα
            
            
               
                  Η πρόταση είναι χρονικά περιορισμένη και δεν υπερβαίνει τα αναγκαία όρια για την επίτευξη του στόχου της άμβλυνσης των επιπτώσεων της τρέχουσας έξαρσης της νόσου COVID-19 για τους σκοπούς της λειτουργίας του κανονισμού (ΕΕ) 2017/352. Ως εκ τούτου, το προτεινόμενο μέτρο είναι σύμφωνο με την αρχή της αναλογικότητας. 
               
            
            
               •Επιλογή της νομικής πράξης
            
            
               
                  Δεδομένου ότι η νομική πράξη τροποποιεί τον κανονισμό (ΕΕ) 2017/352, η κατάλληλη νομική πράξη είναι ο κανονισμός.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Πρόκειται για επείγον μέτρο που οφείλεται στην αιφνίδια και απρόβλεπτη έξαρση της νόσου COVID-19. Για τον λόγο αυτόν, το μέτρο δεν εντάσσεται στο πλαίσιο του προγράμματος βελτίωσης της καταλληλότητας του κανονιστικού πλαισίου και δεν διενεργήθηκε εκ των υστέρων αξιολόγηση.
               
            
            
               •Διαβουλεύσεις με τα ενδιαφερόμενα μέρη
            
            
               
                  Δεδομένου του επείγοντος χαρακτήρα του ζητήματος, δεν διενεργήθηκε επίσημη διαβούλευση με τα ενδιαφερόμενα μέρη. Ωστόσο, ορισμένες αρχές των κρατών μελών και ορισμένοι λιμένες έχουν ήδη ανακοινώσει μέτρα παρόμοια με τα προβλεπόμενα. 
               
            
            
               •Συλλογή και χρήση εμπειρογνωσίας
            
            
               
                  Όπως εξηγήθηκε, δεν κατέστη δυνατόν να πραγματοποιηθεί η δέουσα συλλογή εμπειρογνωσίας λόγω του επείγοντος χαρακτήρα της κατάστασης.
               
            
            
               •Εκτίμηση επιπτώσεων
            
            
               
                  Δεδομένου του επείγοντος χαρακτήρα της κατάστασης, δεν κατέστη δυνατόν να διενεργηθεί εκτίμηση επιπτώσεων. 
               
            
         
         
            
               •Θεμελιώδη δικαιώματα
            
            
               
                  Άνευ αντικειμένου. 
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Άνευ αντικειμένου.
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Το μέτρο δεν περιλαμβάνει ειδικές ρυθμίσεις παρακολούθησης ή υποβολής εκθέσεων. Ωστόσο, τα κράτη μέλη θα κληθούν να υποβάλουν έκθεση σχετικά με τη χρήση των μέτρων ενόψει της προετοιμασίας έκθεσης προς το Ευρωπαϊκό Κοινοβούλιο και το Συμβούλιο σχετικά με τη λειτουργία και τον αντίκτυπο του κανονισμού έως τις 24 Μαρτίου 2023, όπως απαιτείται από το άρθρο 20 του κανονισμού (ΕΕ) 2017/352.
               
            
            
               •Αναλυτική επεξήγηση των επιμέρους διατάξεων της πρότασης
            
            
               Στο άρθρο 21 του κανονισμού (ΕΕ) 2017/352 προστίθεται νέα παράγραφος 3. Η νέα διάταξη προβλέπει τη δυνατότητα των κρατών μελών, κατά παρέκκλιση από τις διατάξεις του άρθρου 13 παράγραφος 1, να επιτρέπουν σε διαχειριστικούς φορείς λιμένα ή σε αρμόδιες αρχές να απαλλάσσουν από την καταβολή, να αναστέλλουν, να μειώνουν ή να αναβάλλουν την καταβολή τελών λιμενικών υποδομών που οφείλονται για την περίοδο από 1ης Μαρτίου 2020 έως 31 Δεκεμβρίου 2020. Η απαλλαγή από την καταβολή, η αναστολή, η μείωση ή η αναβολή της καταβολής τέλους λιμενικών υποδομών πρέπει να παρέχεται σε όλους τους χρήστες του λιμένα που υπόκεινται σε τέλη λιμενικών υποδομών κατά τρόπο διαφανή, αντικειμενικό και χωρίς διακρίσεις. Η νέα διάταξη παρέχει επίσης σε διαχειριστικούς φορείς λιμένα ή σε αρμόδιες αρχές τη δυνατότητα παρέκκλισης από την προειδοποίηση πριν «τουλάχιστον δύο μήνες» που προβλέπεται στο άρθρο 13 παράγραφος 5 του κανονισμού (ΕΕ) 2017/352.
            
            
               2020/0067 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση του κανονισμού (ΕΕ) 2017/352, ώστε να μπορούν οι διαχειριστικοί φορείς ή οι αρμόδιες αρχές να παρέχουν ευελιξία όσον αφορά την είσπραξη τελών λιμενικών υποδομών στο πλαίσιο της έξαρσης της νόσου COVID-19 
               
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 100 παράγραφος 2,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  2
               ,
            
            
               Έχοντας υπόψη τη γνώμη της Επιτροπής των Περιφερειών
                  3
               ,
            
         
         
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Η έξαρση της νόσου COVID-19 έχει σοβαρές επιπτώσεις στις θαλάσσιες μεταφορές. Οι επακόλουθες σοβαρές επιπτώσεις στις θαλάσσιες μεταφορές και στις λιμενικές υποδομές έχουν γενικευθεί από την 1η Μαρτίου 2020 και είναι πιθανόν ο αντίκτυπός τους να διαρκέσει όλο το 2020. Η απαλλαγή από την καταβολή, η αναστολή, η μείωση ή η αναβολή της καταβολής τελών λιμενικών υποδομών θα μπορούσε, συνεπώς, να συμβάλει στη διατήρηση της οικονομικής λειτουργίας των φορέων εκμετάλλευσης πλοίων υπό αυτές τις έκτακτες περιστάσεις. 
            
            
               (2)Σύμφωνα με το άρθρο 13 παράγραφος 1 του κανονισμού (ΕΕ) 2017/352 του Ευρωπαϊκού Κοινοβουλίου και του Συμβουλίου
                  4
               , τα κράτη μέλη απαιτείται να διασφαλίζουν την είσπραξη τελών λιμενικών υποδομών από διαχειριστικό φορέα λιμένα ή από αρμόδια αρχή. Δεν προβλέπεται εξαίρεση από την εν λόγω υποχρέωση είσπραξης τελών, ακόμη και σε έκτακτες περιστάσεις. 
            
            
               (3)Λαμβανομένων υπόψη των συνεπειών της έξαρσης της νόσου COVID-19, κρίνεται σκόπιμο να επιτραπεί στα κράτη μέλη να παρέχουν στους διαχειριστικούς φορείς λιμένα ή στις αρμόδιες αρχές τη δυνατότητα να απαλλάσσουν από την καταβολή, να αναστέλλουν, να μειώνουν ή να αναβάλλουν την καταβολή τελών λιμενικών υποδομών που οφείλονται για την περίοδο από 1ης Μαρτίου 2020 έως 31 Δεκεμβρίου 2020. Η απαλλαγή από την καταβολή, η αναστολή, η μείωση ή η αναβολή της καταβολής τελών λιμενικών υποδομών θα πρέπει να παρέχεται σε όλους τους χρήστες του λιμένα που υπόκεινται σε τέλη λιμενικών υποδομών κατά τρόπο διαφανή, αντικειμενικό και χωρίς διακρίσεις.
            
            
               (4)Λόγω του επείγοντος χαρακτήρα της κατάστασης, κρίνεται επίσης σκόπιμο να παρασχεθεί στους διαχειριστικούς φορείς λιμένα ή στις αρμόδιες αρχές η δυνατότητα να παρεκκλίνουν από την προβλεπόμενη στο άρθρο 13 παράγραφος 5 του κανονισμού (ΕΕ) 2017/352 υποχρέωση ενημέρωσης των χρηστών της λιμενικής υποδομής για τυχόν αλλαγές στη φύση ή το επίπεδο των τελών λιμενικών υποδομών τουλάχιστον δύο μήνες πριν από την ημερομηνία έναρξης ισχύος των εν λόγω αλλαγών.
            
            
               (5)Επειδή ο στόχος του παρόντος κανονισμού απαιτεί την έκδοση τροποποίησης του κανονισμού (ΕΕ) 2017/352, λόγω του επείγοντος χαρακτήρα που συνεπάγεται η έξαρση της νόσου COVID-19, η Ένωση μπορεί να λάβει μέτρα, σύμφωνα με την αρχή της επικουρικότητας, όπως ορίζεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη του εν λόγω στόχου.
            
            
               (6)Λόγω του επείγοντος χαρακτήρα που συνεπάγονται οι έκτακτες περιστάσεις της έξαρσης της νόσου COVID-19 οι οποίες δικαιολογούν τα προτεινόμενα μέτρα, και πιο συγκεκριμένα λόγω της ανάγκης έκδοσης των εν λόγω μέτρων ταχέως με στόχο της διατήρηση της οικονομικής λειτουργίας των φορέων εκμετάλλευσης πλοίων, κρίνεται σκόπιμο να προβλεφθεί εξαίρεση από την προθεσμία των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ένωση, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
            
            
               (7)Η απρόβλεπτη και αιφνίδια έξαρση της νόσου COVID-19 και οι σχετικές νομοθετικές διαδικασίες που απαιτούνται για την έκδοση των σχετικών μέτρων, κατέστησαν αδύνατη την έγκαιρη έκδοση των εν λόγω μέτρων. Για τον λόγο αυτόν, οι διατάξεις του παρόντος κανονισμού θα πρέπει επίσης να καλύπτουν τα τέλη που οφείλονται για την περίοδο πριν από την έναρξη ισχύος του. Δεδομένου του χαρακτήρα των εν λόγω διατάξεων, η προσέγγιση αυτή δεν θα πρέπει να έχει ως αποτέλεσμα την παραβίαση της δικαιολογημένης εμπιστοσύνης των ενδιαφερομένων.
            
            
               (8)Ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Στο άρθρο 21 του κανονισμού (ΕΕ) 2017/352 προστίθεται η ακόλουθη παράγραφος 3: 
            
            
               «3. Κατά παρέκκλιση από το άρθρο 13 παράγραφος 1, τα κράτη μέλη δύνανται να επιτρέπουν στον διαχειριστικό φορέα του λιμένα ή στην αρμόδια αρχή να μην εισπράττει ή να αναστέλλει ή να μειώνει το τέλος λιμενικών υποδομών ή να αναβάλλει την καταβολή του τέλους λιμενικών υποδομών που οφείλεται για την περίοδο από 1ης Μαρτίου 2020 έως 31 Δεκεμβρίου 2020. Η απαλλαγή από την καταβολή, η αναστολή, η μείωση ή η αναβολή της καταβολής τέλους λιμενικών υποδομών παρέχεται σε όλους τους χρήστες του λιμένα που υπόκεινται σε τέλη λιμενικών υποδομών κατά τρόπο διαφανή, αντικειμενικό και χωρίς διακρίσεις. 
            
            
               Ο διαχειριστικός φορέας του λιμένα ή η αρμόδια αρχή εξασφαλίζει ότι οι χρήστες του λιμένα και οι εκπρόσωποι ή οι ενώσεις των χρηστών του λιμένα ενημερώνονται σχετικώς. Δεν εφαρμόζεται το χρονικό όριο των δύο μηνών που αναφέρεται στο άρθρο 13 παράγραφος 5.»
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
            
         
         
            
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        Κανονισμός (ΕΕ) 2017/352 του Ευρωπαϊκού Κοινοβουλίου και του Συμβουλίου, της 15ης Φεβρουαρίου 2017, για τη θέσπιση πλαισίου όσον αφορά την παροχή λιμενικών υπηρεσιών και κοινών κανόνων για τη χρηματοοικονομική διαφάνεια των λιμένων, ΕΕ L 57 της 3.3.2017, σ. 1.
               
               
                  
                     (2)
                  
                        ΕΕ C  της , σ. .
               
               
                  
                     (3)
                  
                        ΕΕ C  της , σ. .
               
               
                  
                     (4)
                  
                        Κανονισμός (ΕΕ) 2017/352 του Ευρωπαϊκού Κοινοβουλίου και του Συμβουλίου, της 15ης Φεβρουαρίου 2017, για τη θέσπιση πλαισίου όσον αφορά την παροχή λιμενικών υπηρεσιών και κοινών κανόνων για τη χρηματοοικονομική διαφάνεια των λιμένων (ΕΕ L 57 της 3.3.2017, σ. 1)